หุ้นเอเชียทะยานต่อหลังดาวโจนส์ปิดพุ่ง 200 จุด รับผลประกอบการบจ.รายใหญ่แข็งแกร่ง
ตลาดหุ้นเอเชียปรับตัวขึ้นเช้านี้ หลังดาวโจนส์ปิดพุ่งกว่า 200 จุด รับผลประกอบการที่แข็งแกร่งของบริษัทจดทะเบียนรายใหญ่
1 พ.ย. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นเมื่อคืน ขานรับผลประกอบการที่แข็งแกร่งของบริษัทจดทะเบียนรายใหญ่ รวมถึงการพุ่งขึ้นอย่างต่อเนื่องของหุ้นกลุ่มเทคโนโลยี
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,906.41 จุด ลดลง 14.05 จุด, -0.06% ดัชนี SSE Composite ตลาดหุ้นจีนเปิดวันนี้ที่ 2,617.03 จุด เพิ่มขึ้น 14.25 จุด, +0.55% ดัชนี HSI ตลาดหุ้นฮ่องกงเปิดวันนี้ที่ 25,228.75 จุด เพิ่มขึ้น 249.06 จุด, +1.00% ดัชนี TAIEX ตลาดหุ้นไต้หวันเปิดวันนี้ที่ 9,812.20 จุด เพิ่มขึ้น 10.07 จุด, +0.10% ดัชนี KOSPI ตลาดหุ้นเกาหลีใต้เปิดวันนี้ที่ 2,035.11 จุด เพิ่มขึ้น 5.42 จุด, +0.27% ดัชนี FTSE STI ตลาดหุ้นสิงคโปร์เปิดวันนี้ที่ 3,045.68 จุด เพิ่มขึ้น 26.88 จุด, +0.89% ดัชนี FBMKLCI ตลาดหุ้นมาเลเซียเปิดวันนี้ที่ 1,710.59 จุด เพิ่มขึ้น 1.32 จุด, +0.08%
ทั้งนี้ ตลาดหุ้นนิวยอร์กได้รับแรงหนุนจากผลประกอบการที่แข็งแกร่งของบริษัทจดทะเบียน โดย GM ซึ่งเป็นบริษัทรถยนต์รายใหญ่ที่สุดของสหรัฐ เปิดเผยกำไรในไตรมาส 3 ที่ระดับ 1.87 ดอลลาร์/หุ้น สูงกว่าตัวเลขคาดการณ์ที่ระดับ 1.25 ดอลลาร์/หุ้น ขณะรายได้อยู่ที่ 3.579 หมื่นล้านดอลลาร์ สูงกว่าที่นักวิเคราะห์คาดการณ์ไว้ที่ 3.485 หมื่นล้านดอลลาร์
โดย นักลงทุนจับตาข้อมูลเศรษฐกิจของสหรัฐที่มีกำหนดเปิดเผยในสัปดาห์นี้ ได้แก่ จำนวนผู้ขอรับสวัสดิการว่างงานรายสัปดาห์, ดัชนีผู้จัดการฝ่ายจัดซื้อ (PMI) ภาคการผลิตเดือนต.ค.จากมาร์กิต, ดัชนีภาคการผลิตเดือนต.ค. จากสถาบันจัดการด้านอุปทานของสหรัฐ (ISM), ดุลการค้าเดือนก.ย., ตัวเลขจ้างงานนอกภาคเกษตรเดือนต.ค. และยอดสั่งซื้อภาคโรงงานเดือนก.ย.
 
 